Equitatis est forma episcopali providentia dignum, pro posse suo, res æcclesiasticas sollicite premunire, ut in pace conserventur ad presens et in posterum. Iccirco ego Alanus, Dei gracia episcopus Autissiodorensis, omnibus notum volo fieri, presentibus et futuris, qualiter finita sit et ad pacem revocata quedam contencio que inter canonicos Sancti-Mariani et Petrum, militem, de Gurgiaco, emerserat, quæ in hunc modum se habebat: Prefatus Petrus querelam faciebat, dicens canonicos occupasse, de suo jure, locum quendam, in quo molendinum unum ad parandos pannos extruxerant, prope villam nomine Gurgi, et ortulum quem juxta molendinum fecerant; et terram in ripa fluminis Icaunæ, de qua canonici exclusam molendinorum suorum que ibi habent gravabant. E contrario canonici asserebant hæc omnia se, jure legitimo, pro annuali censu, possidere. Divina itaque largiente clementia, controversia hæc sic finita est: quod prædictus Petrus cuncta superius memorata injuste se calumpniasse publice confessus est; et præter hæc, arpentum unum terræ in vicinia molendini, pro annuali censu sex nummorum et etiam quod ad suum jus pertinebat illius arpenti quod eis censualiter possidendum ibidem concesserat, in presentia mea legitime canonicis possidenda perpetualiter concessit; et si quid inde calumpniæ ortum fuerit, garantiam illis se portaturus promisit, et de his omnibus per manum meam abbatem Sancti-Mariani investivit. Actum est hoc apud Autissiodorum, publice, in domo mea, anno Incarnationis dominicæ Mº Cº LXº; presentibus istis: Guillelmo, decano; Goffrido, cantore; Germano, succentore; Hugone, lectore; Stephano d’Esquant; Stephano Bugnun; Narjoth de Tuciaco; Stephano Rabi; Anselmo Plantevairun, canonicis Sancti-Stephani. Fuerunt et alii testes, scilicet: Petrus, scriba; Walterus Rufus de Fluri; Aalardus Clauserius. Laudavit etiam hanc prescriptam pactionem uxor prefati Petri, et liberi ejus, Hugo et Fillons, sub testibus istis a me pro accipienda laude directis: Stephano Bugnun; Anselmo Plantevairun; Petro, scriba; Waltero Rufo de Fluri; Aalardo Clauserio. Interfuerunt et alii testes, scilicet: Hilderius Capels; Walterus, filius Herberti d’Avineul; Herbertus, filius Walteri Rufi.